KIRJALLINEN KYSYMYS E-0997/01

esittäjä(t): Giorgio Celli (Verts/ALE) komissiolle

(30. maaliskuuta 2001)

Aihe: Marína Torre Inserraglio -huvisataman rakentaminen Serra Cicoraan (Nardòn kunta, Leccen maakunta)

Nardòn kunta Leccen maakunnassa on käynnistänyt hallinnolliset menettelyt ICOS SRL-yhtiön pyynnöstä Serra Cicoraan rakennettavan Marína Torre Inserraglio -huvisataman lopullisen rakennussuunnitelman hyväksymiseksi.

Rakennettavalta kokonaispinta-alaltaan 72 000 neliömetrin hankkeeseen sisältyy 42 000 neliömetrin sisäaltaan kaivaminen, 55 metriä pitkä ja 35 metriä leveä kanava, kaksi laituria, toinen 148 ja toinen 15 metriä, maalla sijaitsevat rakennukset (yhteispinta-ala 27 000 m2, yli 300 auton pysäköintialue, alueelle johtavat tieväylät ja kaksi palvelurakennusta). Rakennusalue on noin 4 km:n päässä yhteisön tärkeänä pitämästä alueesta Palude di Capitanosta (IT9150013), noin 1,1 km:n päässä Torre Uluzzusta (IT9150007) ja aivan Torre Inserraglion (IT9150024) vieressä.

Yhdyskanava kaivettaisiin rantakallioon, jonka luontotyyppi Välimeren rannikoiden kasvipeitteiset rantakalliot ja -törmät (kotoperäisine Limonium spp. -lajeineen) kuuluu direktiivissä 92/43/ETY(1) lueteltuihin yhteisön tärkeinä pitämiin luontotyyppeihin. Suuri osa rakennusalueesta on kansallisessa ja paikallisessa laissa suojellun macchia-pensaikon peitossa. Alueella esiintyy myös CITES-yleissopimuksessa suojeltuja orkidealajikkeita (Orchis morio, orchis papilionacea, ophrys tenthredinifera).

Noin 2,5 km:n päässä sijaitsee A-vyöhyke (Porto Cesareon rannikon luonnonsuojelualueeseen kuuluva erityissuojeluvyöhyke)(2). Lisäksi satama tulisi vain 20 metrin päähän Porto Selvaggion luonnonpuistosta ja lähelle merkittävää arkeologista löydösaluetta, jossa Leccen yliopiston paleontologian laitos on yli kolmen vuoden ajan tehnyt kaivauksia.(3)

Aluetta koskevat myös useat rakennuskiellot(4). ICOS-yhtiön itsepintaisuus liittyy läheisesti siihen, että alueella sijaitsee yhtiön omistama asuinalue Torre Inserraglio, joka sijaitsee yhteisön tärkeänä pitämällä alueella Torre Inserragliossa!

Kesällä 2000 alueen uimarannalla poistettiin osa rantakalliota sementtisen veneluiskan rakentamisen takia ilman että minkäänlaista ympäristövaikutusarviota olisi tehty. Asuinalue - jota laajennetaan parhaillaan - aiheuttaa siis jatkuvasti ympäristömuutoksia.

Nardòn kunnassa on muodostettu kansalaiskomitea, johon osallistuu ympäristöjärjestöjä, poliittisia puolueita ja kansalaisia ja joka vastustaa hankkeen rakentamista sen tuhoisien ympäristövaikutusten vuoksi.

- Voiko komissio varmistaa, että ympäristövaikutusarvio todella tehdään hankkeesta, jotta nähtäisiin koskevatko arvion tekemiseen liittyvät määräykset sitä?

- Mihin toimiin komissio aikoo ryhtyä varmistaakseen näiden yhteisön tärkeinä pitämien alueiden suojelun?

- Voiko komissio vahvistaa, ovatko samannimisellä yhteisön tärkeänä pitämällä alueella sijaitsevan Torre Inserraglion asuinalueesta johtuvat rakennustyöt yhteisön luontotyyppejä (direktiivi 92/43) ja ympäristövaikutusarvioita (direktiivi 97/11(5)) koskevan lainsäädännön vastaisia?

- Voiko se varmistaa onko rikkomusmenettelyn käynnistämiselle perusteita?

(1) EYVL L 206, 22.7.1992, s. 7.

(2) Italian hallituksen asetus 12.12.1997.

(3) Muutama kuukausi sitten yliopisto pyysi virallisesti alueen nimittämistä arkeologiseksi kaivuualueeksi. Suunniteltu rantojen pengertäminen vahingoittaisi tuhoisasti tutkimustyötä ranta-alueella, jossa on yliopiston mukaan jälkiä merkittävästä neoliittisesta asutuksesta. Leccen yliopisto on laatinut omia ilmoituksia Taranton arkeologiselle viranomaiselle ja Barin ympäristöviranomaisille, mutta toistaiseksi ilman vastausta.

(4) Rakennuskielto, joka perustuu lakiin 1497/39 (nyttemmin kumottu ja korvattu 29.10.99 annetussa asetuksessa N:ro 490 hyväksytyllä yhteisellä kulttuuri- ja ympäristöomaisuutta koskevalla lakitekstillä L 352/97 1 artikla); voimassaolevan yleissuunnitelman rajoitus E2-alue, maatalousalue, jonka maisema on suojeltu; vaihtoehtoisen yleissuunnitelman rajoitus E4-alue, ympäristönsuojelualue.

(5) EYVL L 73, 14.3.1997, s. 5.

Margot Wallströmin komission puolesta antama vastaus

(14. kesäkuuta 2001)

Luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun direktiivin 92/43/ETY 6 artiklassa säädetään erityisten suojelutoimien alueita koskevista suojeluvaatimuksista. Kyseisen direktiivin 4 artiklan 5 kohdan mukaisesti näitä vaatimuksia sovelletaan myös yhteisön tärkeinä pitämiin alueisiin, kun alueet on hyväksytty ehdotettujen yhteisön tärkeinä pitämien alueiden luettelon perusteella 4 artiklan 2 kohdassa säädettyä menettelyä noudattaen. Erityisten suojelutoimien alueita ei ole vielä valittu, eikä yhteisön tärkeinä pitämien alueiden luetteloa ole vielä hyväksytty. Erityisesti silloin kun ehdotetuilla yhteisön tärkeinä pitämillä alueilla on ensisijaisesti suojeltavia luontotyyppejä ja lajeja, jäsenvaltioiden on kuitenkin toimittava siten, etteivät direktiivin tavoitteet vaarannu. Vaikka yhteisön hyväksymää luetteloa ei ole, jäsenvaltioiden viranomaisten on pidättäydyttävä ainakin sellaisista toimista, jotka voisivat huonontaa ehdotetun alueen tilaa.

Parlamentin jäsenen antamien tietojen perusteella huvisataman rakentamiseen valittu alue ei kuulu mihinkään kolmesta ehdotetusta yhteisön tärkeänä pitämästä alueesta (IT9150013, IT9150007 ja IT9150024). Todennäköistä vaikutusta näihin alueisiin ei ole todettu. Koska hankkeen vaikutuksesta luontotyyppeihin ja lajeihin ei ole saatavilla tarkempaa tietoa, hankkeella ei voida olettaa olevan merkittävää vaikutusta mainittuihin alueisiin. Kaivettava yhdyskanava ei myöskään välttämättä sijaitse millään ehdotetulla yhteisön tärkeänä pitämällä alueella.

Arvoisan parlamentin jäsenen antamien tietojen sekä edellä mainittujen, ehdotettuja yhteisön tärkeänä pitämiä alueita koskevien voimassa olevien säännösten perusteella ei ole todisteita siitä, että hankkeella voitaisiin olettaa olevan huomattavaa vaikutusta ehdotettuihin yhteisön tärkeänä pitämiin alueisiin IT9150013, IT9150007 ja IT9150024.

Parlamentin jäsenen mainitsema hanke kuuluu ilmeisesti tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY(1), sellaisena kuin se on muutettuna direktiivillä 97/11/EY(2), liitteessä II tarkoitettuihin hankkeisiin (luokka 12 b, Huvivenesatamat). Direktiivissä säädetään, että jäsenvaltioiden on määritettävä liitteessä II mainittujen hankkeiden osalta tapauskohtaisesti selvittämällä tai asettamiensa raja-arvojen tai valintaperusteiden avulla, onko tämä hanke arvioitava 5-10 artiklan mukaisesti. Tätä määrittelyä kutsutaan tutkimiseksi.

Regione Puglian ympäristövaikutusten arviointia koskevan lainsäädännön (Deliberazione della Giunta Regionale 22 luglio 1997 no 4444 Recepimento da parte della Regione Puglia del DPR 12. huhtikuuta 1996 in materia di VIA) mukaan kaikenkokoiset huvisatamat on tutkittava sen määrittämiseksi, onko niille tehtävä ympäristövaikutusten arviointi. Italian lainsäädäntö siis varmistaa, että Regione Puglian huvivenesatamat tutkitaan asianmukaisesti. Direktiivissä 85/337/ETY, sellaisena kuin se on muutettuna, tarkoitettua huvivenesatamia koskevaa tutkimisvelvoitetta on noudatettu asianmukaisesti tässä erityistapauksessa. Kun valtion sisäinen laki on yhdenmukainen yhteisön lainsäädännön kanssa, eikä ole todistetta siitä, että lakia aiotaan rikkoa, yhteisö ei näe perustetta väliintuloon. Tällöin komission on todettava, ettei rikkomusoletukselle ole perusteita, jollei jonkin tietyn hankkeen osalta osoiteta selkeästi, etteivät viranomaiset aio suorittaa tutkimusta tai että he ovat jättäneet sen suorittamatta. Koska tässä nimenomaisessa tapauksessa ei ole perustetta esittää valitusta ympäristövaikutusten arviointimenettelyn soveltamisen osalta, direktiivin säännöksiä ei voida toistaiseksi katsoa rikotun.

Torre Inserraglion asuinalueen (joka sisältyy ehdotettuun yhteisön tärkeänä pitämään alueeseen IT9150024) laajuudesta ja rakennusajankohdasta ei ole annettu tietoja. Tietoja ei ole annettu myöskään luontotyypeistä tai lajeista, joihin asuinalue todennäköisesti vaikuttaisi. Direktiivin 85/337/ETY, sellaisena kuin se on muutettuna, soveltamisalaan eivät kuulu sementtiset veneluiskat. Parlamentin jäsenen Torre Inserraglion asuinalueen osalta antamat tiedot eivät anna aihetta olettaa, että direktiivin 92/43/ETY tai 85/337/ETY, sellaisena kuin se on muutettuna, säännöksiä olisi rikottu.

Jos komissiolle annetaan asianmukaiset todisteet siitä, että yhteisön lainsäädäntöä rikotaan kyseisessä tapauksessa, komissio toteuttaa EY:n perustamissopimuksen valvojana viipymättä kaikki tarvittavat toimenpiteet, mukaan lukien EY:n perustamissopimuksen 226 artiklassa (entisessä 169 artiklassa) määrätyt rikkomisesta johtuvat menettelyt, varmistaakseen, että yhteisön lakia noudatetaan.

(1) EYVL L 175, 5.7.1985.

(2) EYVL L 73, 14.3.1997.